དེར་བརྟེན།བོད་མི་རིགས་ཀྱི་ལོ་རྒྱུས་སྟེང་སྐྱེ་ཁམས་སྲུང་སྐྱོང་གི་བཀའ་ཁྲིམས་དང་རྩ་ཚིག་སོགས་ཕྱོགས་སྡེབ་བྱས་པ་ཧ་ཅང་དཀོན་ན་ཡང༌།བོད་མི་རིགས་ཀྱིས་ལག་ལེན་དངོས་ཀྱི་ཁྲོད་ཡུལ་གཙང་ཞིང་བག་དྲོ་ལ།སྐྱེ་དངོས་སྣ་མང་ཀུན་འཛོམས་ཀྱི་མཐོ་རིས་ལྷའི་དགའ་ཚུལ་ལྟ་བུ་ཞིག་མིའི་རིགས་ལ་སྲུང་འཛིན་བྱས་ཡོད་པ་འདི་ནི་ཆོས་ལུགས་ཀྱི་ཤུགས་རྐྱེན་ལ་བརྟེན་ནས་སྲོག་མི་གཅོད་པ་དང་སྲོག་བླུ་གཏོང་བ་སོགས་ཀྱི་ཡུལ་སྲོལ་གོམས་གཤིས་དང་མི་ཆོས་ཀུན་སྤྱོད་ལེགས་པོ་ཆགས་ཡོད་པའི་རྒྱུ་རྐྱེན་ལས་རང་རྟོགས་ཀྱིས་ཁོར་ཡུག་དང་སྲོག་ཆགས་སྲུང་སྐྱོབ་བྱས་པས།མི་དང་རང་བྱུང་ཁམས་བར་དང༌།མི་དང་མིའི་བར།མི་དང་སྲོག་ལྡན་གཞན་དག་བར་འཆམ་མཐུན་མཉམ་གནས་ཀྱི་ངང་ཚུལ་བཟང་བོ་འདི་བྱུང་བ་རེད།